**ACORDS DE LA JUNTA DIRECTIVA D’ISVAT - Febrer 2023**

Cultura

* S’està realitzant un curs sobre “Els secrets de l’art“, amb la participació de 27 persones, que s’imparteix els dijous de febrer i març, i al acabar es realitzarà una sortida a concretar.
* Es preveu fer, el mes de març, una xerrada de seguiment i anàlisi de la guerra a Ucraïna i, mes endavant, una altra sobre salut sexual a càrrec d’una psicòloga especialitzada de la UAB. A la tardor una sobre el canvi climàtic i una altre sobre política/economia.

Grup d’ajuda mútua (GAM)

* Amb joves es presta una tasca de suport a 12 alumnes de l’institut i a 5 de l’escola de Palau, i un servei d’acompanyament a un noi nou vingut.
* Es reitera la necessitat d’incrementar el nombre de voluntaris i potenciar la solidaritat.

Residència, Centre de Dia i Assistència domiciliària

* La sol·licitud de fons europeus per la Residència presentada per l’ajuntament de Palau, amb la col·laboració d’ISVAT, pot tenir opcions per aconseguir una partida de finançament. Si s’aconsegueix, caldrà buscar patrocinadors que aportin recursos addicionals per poder realitzar-ho.
* El diàleg amb la Fundació Hospital de Sant Celoni per col·laborar en el desenvolupament de l’assistència a domicili, Centre de Dia i Residència a la vall avança positivament.

Web de la Vall alta de la Tordera

* Actualment s’han introduït 60 referencies al web i s’està ampliant l’equip de col·laboradors.
* El 15 d’abril es farà una jornada a Montseny sobre “La Calma”, aspectes geogràfics i etnogràfics. També s’estudia la possibilitat de fer una exposició fotogràfica. Tot plegat amb col·laboració amb el Parc Natural del Montseny.

Formació professional i ocupacional a la vall

* S’ha fet una enquesta sobre necessitats formatives a 117 empreses, els resultats de la qual es presentarà a finals de març
* La primera setmana de març s’iniciarà un taller de formació ocupacional de la construcció a Santa Maria de Palautordera, promogut per ISVAT i organitzat per l’ajuntament de Palau, la cooperativa Ginebró i el SOC.

Festa d’ISVAT

* S’ha previst de fer el 6/05/2023, a la casa de les monges de Sant Esteve. En l’acte es lliurarà un guardo a l’Eulalia Pou en reconeixement a les seves aportacions a la comunitat, que s’identifiquen amb els valors de la nostre entitat.

Jornades Baix Montseny

* El 16 de març es celebrarà una jornada sobre Iniciatives econòmiques i empresarials al Baix Montseny, a l’Ateneu de Sant Celoni. Organitzat per ISVAT, el Cercle de Sant Celoni i la PIMEC, amb la col·laboració dels ajuntaments de Palau i Sant Celoni i la participació de 10 empreses i 5 institucions de formació.
* El Cercle econòmic i social Baix Montseny i Iniciatives Socials de la Vall Alta de la Tordera han decidit organitzar cada any una Jornada sobre Societat i Economia al Baix Montseny per tal de conèixer millor i dinamitzar el territori.

Assemblea General

* Es convoca l’Assemblea General d’ISVAT pel divendres 31 de març, a les 6 de la tarda, al Teatre auditori de Sant Esteve
* Canvis a la Junta per la renuncia de l’Ignasi Faura a la presidència, com ja havia anunciat, tot manifestant el desig de continuar formant part de la Junta. Per circumstancies personals també renuncien als càrrecs de vocals, titular i de suplent, respectivament, la Carme Clopés i en Carles Gallego, per tant l’assemblea haurà d’escollir els càrrecs de president/a i vocals, titulars i suplents, que corresponen.